Узнікла патавая сітуацыя, якую дапамог вырашыць дэпутат-юрыст Уладзімір Станкевіч. Ён выказаў думку, што праект пастановы Качана ў такім выглядзе прымаць нельга, бо тады ПКБ атрымае фармальнае права на маёмасць былой КПБ. Трэба, казаў Станкевіч, унесці адпаведныя праўкі кшталту таго, што ні адна палітычная партыя і ні адно грамадскае аб’яднанне не маюць права быць правапераемніцай КПБ. Шушкевіч горача ўхапіўся за гэту ідэю. Вельмі спадабалася яна і дэпутацкай большасці, якая вырашыла аднавіць КПБ, але абрубіць ёй кіпцюры: пазбавіць камуністаў любых маёмасных правоў.